CELEX: 32021R2156
Language: lv
Date: 2021-09-17 00:00:00
Title: Komisijas Deleģētā regula (ES) 2021/2156 (2021. gada 17. septembris), ar ko papildina Eiropas Parlamenta un Padomes Regulu (ES) 2017/625, izveidojot Eiropas Savienības Rifta ielejas drudža references laboratoriju (Dokuments attiecas uz EEZ)

7.12.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 436/26
               
            
         KOMISIJAS DELEĢĒTĀ REGULA (ES) 2021/2156
         (2021. gada 17. septembris),
         ar ko papildina Eiropas Parlamenta un Padomes Regulu (ES) 2017/625, izveidojot Eiropas Savienības Rifta ielejas drudža references laboratoriju
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2017/625 (2017. gada 15. marts) par oficiālajām kontrolēm un citām oficiālajām darbībām, kuras veic, lai nodrošinātu, ka tiek piemēroti pārtikas un barības aprites tiesību akti, noteikumi par dzīvnieku veselību un labturību, augu veselību un augu aizsardzības līdzekļiem, un ar ko groza Eiropas Parlamenta un Padomes Regulas (EK) Nr. 999/2001, (EK) Nr. 396/2005, (EK) Nr. 1069/2009, (EK) Nr. 1107/2009, (ES) Nr. 1151/2012, (ES) Nr. 652/2014, (ES) 2016/429 un (ES) 2016/2031, Padomes Regulas (EK) Nr. 1/2005 un (EK) Nr. 1099/2009 un Padomes Direktīvas 98/58/EK, 1999/74/EK, 2007/43/EK, 2008/119/EK un 2008/120/EK un atceļ Eiropas Parlamenta un Padomes Regulas (EK) Nr. 854/2004 un (EK) Nr. 882/2004, Padomes Direktīvas 89/608/EEK, 89/662/EEK, 90/425/EEK, 91/496/EEK, 96/23/EK, 96/93/EK un 97/78/EK un Padomes Lēmumu 92/438/EEK (Oficiālo kontroļu regula) (1), un jo īpaši tās 92. panta 4. punktu,
         tā kā:
         
                     (1)
                  
                  
                     Rifta ielejas drudzis ir vīrusa izraisīta jauna zoonozes vektoru pārnēsāta savvaļas un mājas atgremotāju slimība, kas rada potenciālu pārrobežu apdraudējumu. Rifta ielejas drudzim raksturīgi augsti abortu un jaundzimušo mirstības rādītāji mājas atgremotāju vidū. Cilvēkiem slimība galvenokārt izpaužas līdzīgi gripai, taču nelielai daļai slimnieku var attīstīties encefalīts vai pat smaga aknu slimība ar hemorāģiskām izpausmēm. Rifta ielejas drudzis ir iekļauts Pasaules Dzīvnieku veselības organizācijas (OIE) sarakstā ar ziņojamām dzīvnieku slimībām (2).
                  
               
                     (2)
                  
                  
                     Eiropas Slimību profilakses un kontroles centrs (ECDC) 2019. gada martā publicēja ātro riska novērtējumu, kurā, ņemot vērā ziņoto gadījumu skaita pieaugumu Majotā (3), pievērsās Rifta ielejas drudža vīrusa ievazāšanas riskam un vīrusa tālākai izplatībai Savienībā un Eiropas Ekonomikas zonā (EEZ). Novērtējumā tika uzsvērts: lai gan šo uzliesmojumu radītais risks, ka Rifta ielejas drudža vīruss Savienībā un EEZ varētu ievazāties ar likumīgas dzīvnieku un dzīvnieku izcelsmes produktu tirdzniecības starpniecību, ir ļoti zems, risku tomēr varētu radīt nelikumīga svaigas gaļas, nepasterizēta piena un neapstrādātu produktu, kas iegūti no inficētiem atgremotājiem, pārvadāšana personīgajā bagāžā. ECDC secināja, ka tad, ja vīruss tiktu ievazāts Savienības kontinentālajā daļā un EEZ, nevar izslēgt, ka dzīvnieku vidū vektori šo slimību turpinās pārnēsāt.
                  
               
                     (3)
                  
                  
                     Turklāt 2020. gada 23. janvārī Eiropas Pārtikas nekaitīguma iestāde (EFSA) pieņēma zinātnisku atzinumu (4) par Rifta ielejas drudzi, norādot, ka nedrīkst ignorēt risku, ka Rifta ielejas drudzis varētu izplatīties Savienības kaimiņvalstīs un Savienībā varētu tikt ievazāti inficēti vektori.
                  
               
                     (4)
                  
                  
                     Sakarā ar esošo risku, ka Savienībā var ievazāties Rifta ielejas drudzis, Savienībai pret šo slimību būtu jānosaka pienācīgi uzraudzības un kontroles pasākumi saskaņā ar Eiropas Parlamenta un Padomes Regulu (ES) 2016/429 (5), kura izveido sarakstā norādīto slimību profilakses un kontroles tiesisko regulējumu. Saskaņā ar Komisijas Īstenošanas regulas (ES) 2018/1882 (6) pielikumu Rifta ielejas drudzi uzskata par A, D un E kategorijas slimību, kuru konstatējot, tūlīt jāveic izskaušanas pasākumi.
                  
               
                     (5)
                  
                  
                     Savienībā pret Rifta ielejas drudzi ir ieviesti pienācīgi uzraudzības un slimību kontroles pasākumi, kas tad, ja šī slimība nonāktu Savienībā, nodrošinātu tūlītēju izskaušanu. Lai šie pasākumi arī turpmāk būtu rezultatīvi, tajos būtu jāiekļauj arī pienācīga sagatavotība un pieejamie šīs slimības apkarošanas resursi, ņemot vērā arī slimības zoonotisko potenciālu. Šajā ziņā tiek uzskatīts, ka jānodrošina pietiekama laboratoriskās testēšanas spēja, jo šāda kvalitatīva testēšanas spēja ir nepieciešama, lai īstenotu uzraudzības un slimību kontroles pasākumus un tādējādi nepieļautu, ka slimība nonāk Savienībā.
                  
               
                     (6)
                  
                  
                     Savienība vēl nav izveidojusi Eiropas Savienības Rifta ielejas drudža references laboratoriju. References laboratoriju iecelt ir nepieciešams, lai būtu iespējams zinātniski pamatoti un viendabīgi visā Savienībā piemērot uzraudzības un slimību kontroles pasākumus.
                  
               
                     (7)
                  
                  
                     Tādēļ ar šo regulu būtu jāizveido Eiropas Savienības Rifta ielejas drudža references laboratorija, kas palīdzētu nodrošināt oficiālo kontroļu rezultativitāti un koordinēt palīdzību oficiālajām laboratorijām,
                  
               IR PIEŅĒMUSI ŠO REGULU.
         
            1. pants
            Ar šo tiek izveidota Eiropas Savienības Rifta ielejas drudža references laboratorija.
         
         
            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 17. septembrī
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 95, 7.4.2017., 1. lpp.
         
         
            (2)  OIE saraksts ar ziņojamām sauszemes dzīvnieku un ūdensdzīvnieku slimībām (https://www.oie.int/en/what-we-do/animal-health-and-welfare/animal-diseases).
         
            (3)  Eiropas Slimību profilakses un kontroles centrs. Ātrais riska novērtējums: Rifta ielejas drudža uzliesmojums Majotā (Francija), 2019. gada 7. marts. Stokholma: ECDC; 2019.
         
            (4)  EFSA Journal 2020;18(3):6041.
         
            (5)  Eiropas Parlamenta un Padomes Regula (ES) 2016/429 (2016. gada 9. marts) par pārnēsājamām dzīvnieku slimībām un ar ko groza un atceļ konkrētus aktus dzīvnieku veselības jomā (“Dzīvnieku veselības tiesību akts”) (OV L 84, 31.3.2016., 1. lpp.).
         
            (6)  Komisijas Īstenošanas regula (ES) 2018/1882 (2018. gada 3. decembris) par dažu slimību profilakses un kontroles noteikumu piemērošanu attiecībā uz sarakstā norādīto slimību kategorijām un ar ko izveido sarakstu ar sugām un sugu grupām, kas rada sarakstā norādīto slimību ievērojamu izplatības risku (OV L 308, 4.12.2018., 21. lpp.).